
A V I Z

asupra propunerii legislative privind autorizarea interceptării

comunicaţiilor în activităţile de realizare a securităţii naţionale

În conformitate cu prevederile art.95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu propunerea legislativă privind autorizarea interceptării comunicaţiilor în activităţile de realizare a securităţii naţionale, trimisă cu adresa nr. Pl.-x 137 din 8 martie 2006, înregistrată sub nr.31/234 din 9 martie 2006.

Camera Deputaţilor este Cameră decizională.


Senatul a respins propunerea legislativă în şedinţa din 2 martie 2006.

Potrivit prevederilor art. 61 din Regulamentul Camerei Deputaţilor, comisia juridică, de disciplină şi imunităţi a dezbătut propunerea legislativă susmenţionată în şedinţa din 29 martie 2006.
Membrii comisiei au examinat propunerea legislativă, expunerea de motive, punctul de vedere al Guvernului, transmis prin adresa nr.2214 din 20.09.2005, care nu susţine adoptarea iniţiativei legislative în forma prezentată, avizul favorabil al Consiliului Superior al Magistraturii nr.578/L/2005 din 10.10.2005 şi avizul favorabil al Consiliului Legislativ nr.1253 din 14.09.2005.

În urma dezbaterilor, membrii comisiei au hotărât cu majoritate de voturi (12 voturi pentru şi 2 contra) avizarea negativă a propunerii legislative, întrucât, într-un termen relativ scurt, se va modifica substanţial întregul cadru legal ce reglementează domeniul siguranţei naţionale, respectiv se vor elabora Strategia de securitate naţională şi o nouă lege a siguranţei naţionale, iar o asemenea iniţiativă legislativă va trebui ulterior corelată cu pachetul legislativ menţionat. De asemenea, s-au identificat şi unele prevederi neconstituţionale ale propunerii legislative.


În raport de obiectul şi conţinutul său, propunerea legislativă susmenţionată face parte din categoria legilor organice.

